Alls komu 120 mál til afgreiðslu hjá Lögreglunni í Borgarfirði og Dölum í síðastliðinni viku , þar af aðeins tvö umferðaróhöpp , sem þykir vel sloppið . Bíll fór útaf og valt í Hálsasveit . Ökumaðurinn slapp án meiðsla en bíllinn var dreginn burtu af kranabíl . Þá varð óhapp í hjáleiðinni á Hyrnutorgi þar sem flutningabíll með tengivagni þrengdi svo að bifreið við mætingu að fólksbifreiðin klemmdist milli tengivagnsins og gangstéttarkants . Fólksbifreiðin varð óökuhæf eftir áreksturinn en engan sakaði . Einn ökumaður var tekinn fyrir að aka undir áhrifum fíkniefna . Tuttugu og fimm ökumenn voru teknir fyrir hraðakstur , þar af einn á 150 km hraða á þjóðveginum í Stafholtstungunum sem kvaðst hafa verið nýbúinn að taka fram úr öðrum bíl og hafa talið sig vera á töluvert minni hraða .